[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.2.2007

SEC(2007) 256 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 1/2007. sz.

TARTALOMJEGYZÉK

1. A 2007. ÉVI KÖLTSÉGVETÉSI ELJÁRÁS 3

2. MEGJEGYZÉSEK A 2007. ÉVI KÖLTSÉGVETÉS VÉGREHAJTÁSÁRÓL 4

3. KÖVETKEZTETÉSEK 5

A 2007. évi költségvetési eljárás

Az 1. melléklet részletezi az Európai Mezőgazdasági Garanciaalap (EMGA) költségvetési eljárását és a kapcsolódó előirányzatok összegének alakulását az eljárás szakaszai során.

A Bizottság 2006 májusában fogadta el az előzetes mezőgazdasági költségvetési tervezetet, amely 43 343,7 millió EUR összegben tartalmaz kötelezettségvállalási előirányzatokat és 43 342,2 millió EUR összegben kifizetési előirányzatokat. Az előirányzatok összegének előzetes becslése egy a különféle érintett termékre vonatkozó belső és külső piaci feltételekről készült felmérésen, a 2003/2004-es KAP-reformok kimenetelén és a nemrégiben végrehajtott cukorpiaci reformon alapult.

2006 júliusában az ECOFIN-/költségvetési Tanács elfogadta a költségvetési tervezetet, az előzetes költségvetési tervezet előirányzataihoz képest 730,0 millió EUR összeggel csökkentve az igényelt előirányzatokat. Az előirányzatok a piaci intézkedések esetében 525,0 millió EUR összeggel, a számviteli vizsgálatok esetében pedig 205,0 millió EUR összeggel csökkentek. Ezzel szemben az Európai Parlament a költségvetési tervezet első olvasatában visszaállította a Tanács csökkentései előtti összegeket, a tejágazat előirányzatait pedig jelentősen megnövelte.

2006 októberében a mezőgazdasági szabályozás, a mezőgazdasági piacok és az EUR/USD átváltási árfolyam időközbeni alakulása alapján a Bizottság aktualizálta a tervezett költségvetési szükségletek kezdeti becslését, majd 3/2007. sz. módosító indítványát a költségvetési hatóság elé terjesztette. A Bizottság ezen indítványában összesen 42 492,0 millió EUR összegben szerepeltek kötelezettségvállalási előirányzatok és 42 490,5 millió EUR összegben kifizetési előirányzatok. Vagyis az előzetes költségvetési tervezetben kezdetben igényelt előirányzatokhoz képest a Bizottság 851,7 millió EUR összeggel csökkentette a 2007. költségvetési évre igényelt előirányzatokat.

A 2007. évi költségvetést az Európai Parlament 2006. decemberi plenáris ülésén fogadták el. Az EMGA 2007. évi költségvetésének kötelezettségvállalási előirányzatai 42 711,7 millió EUR összeget, kifizetési előirányzatai 42 435,6 millió EUR összeget tesznek ki. A legjelentősebb mezőgazdasági ágazatokat illetően a költségvetés 5 615,2 millió EUR összeget irányoz elő piaci intézkedésekre, 36 878,5 millió EUR összeget pedig közvetlen kifizetésekre. A 2007. évi költségvetés ezenkívül 309,8 millió EUR összeget szán a 17. sz. szakpolitikai területre (állat- és növényegészségügyi intézkedések) és 30,5 millió EUR összeget a 11. sz. szakpolitikai területre (halászat) (Megj.: 15,0 millió EUR tartalékszámlán van elhelyezve). A kötelezettségvállalási és a kifizetési előirányzatok közötti 276,1 millió EUR összegű eltérés annak tudható be, hogy a mezőgazdasági termékek promóciójára, a mezőgazdasági szakpolitikai stratégiát és koordinációt érintő intézkedésekre és az állat- és növényegészségügyi intézkedésekre szánt, közvetlenül a Bizottság által teljesített kifizetések esetében differenciált előirányzatokról van szó.

Megjegyzések a 2007. évi költségvetés végrehajtásáról

A 2. mellékletben szerepel, hogy a 2006. október 16-tól 2006. november 30-ig tartó időszakban milyen szintű volt a költségvetés tényleges végrehajtása a 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva. Az alábbiakban rövid magyarázatot adunk a végrehajtás tényleges és becsült szintje közötti jelentősebb eltérésekre, amelyek a 2007. évi költségvetés bizonyos ágazataiban jelentkeztek:

Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyamváltozás kihat a kiadásokra a mezőgazdasági termékek – különösen a gabonafélék és a gyapot – után nyújtott exportvisszatérítések többségénél, továbbá egyes olyan belső támogatásoknál, amilyen a gyapottámogatás.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Említésre méltó, hogy a 2006. augusztus 1-jétől 2006. november 30-ig tartó időszakban az átlagos átváltási árfolyam körülbelül 1 EUR = 1,28 USD volt, ami a 2007. évi költségvetés elkészítéséhez használt árfolyamnál kevesebb mint 1,0%-kal magasabb.

Piaci tényezők

Cukor (+134,2 millió EUR)

Az előirányzatnak a mutató szerinti szinthez viszonyított túllépését valószínűleg az okozta, hogy felgyorsult az előző, 2005/2006-os gazdasági év cukorexport-visszatérítéseinek elszámolása és kifizetése.

Bor (+41,3 millió EUR)

A Bizottság ezt átmeneti túllépésnek tartja, és elsősorban a 2005/2006-os gazdasági év olyan krízislepárlásainak tudja be, amelyekre a 2006. pénzügyi évben került sor, de amelyeknél a kifizetéseket nem teljesítették abban az évben. A kifizetéseket jelenleg teljesítik, ami a mutató szerinti szinthez képest az előirányzatok átmeneti túllépését eredményezi.

Tej és tejtermékek (+38,5 millió EUR)

Az előirányzatoknak a mutatóhoz képest mért túllépése technikai okokra vezethető vissza: a mutatót az elmúlt három költségvetési év kiadásai alapján állapították meg, beleszámítva a tejilleték behajtásának hatását is, míg a 2007-es költségvetési évben ugyanez az illeték célhoz kötött bevételként külön kezelendő, tehát nem számít bele közvetlenül az ágazat előirányzataiba.

Közvetlen támogatások (+81,4 millió EUR)

A Bizottság az összes tagállamtól származó kifizetési előrejelzések alapján alakította ki a kapcsolódó mutatót. E mutatóhoz képest elhanyagolható a mostani túllépés. A termeléstől független támogatásokhoz kapcsolódó tagállami kifizetések együttesen alacsony szintjéből ítélve azonban nagyon kevés tagállam használta ki, hogy a Bizottság rendelkezése szerint a rendes december 1-jei kifizetési időpont kivárása nélkül, már október 16-án az összes ilyen támogatás 50%-a megelőlegezhető.

Célhoz kötött bevétel (353,3 millió EUR)

A különféle célhoz kötött bevételek közül 2006. október 16. és 2006. november 30. között csak tejilleték-befizetésekre került sor, az ezen illeték befizetésére vonatkozó új szabályozásnak megfelelően.

Következtetések

A piaci intézkedésekre és közvetlen támogatásokra fordított tagállami kiadások előirányzataiból 5 466,7 EUR került felhasználásra 2006. október 16. és 2006. november 30. között, ami ezen előirányzatok körülbelül 236,5 millió EUR összeggel való túllépését jelenti. A fenti 2.2. és 2.3. pontban tett megállapítások alapján ez a túllépés jelenleg átmenetinek tűnik.

1. MELLÉKLET

[pic]

2. MELLÉKLET

[pic]

[1] HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.